Gautrein nou goedkoper tydens spitstydPendelaars by een van die Gautrein-stasies. Foto: Via @TrafficSA op Twitter Jy gaan voortaan tydens hoë spitstye minder opdok vir ŉ rit op die Gautrein. Die pendeldiens het aan die begin van die maand verskeie veranderinge aan sy skedule en pryse in werking gestel. Hoëspitstydtariewe is vir ŉ toetstydperk opgeskort en afhangende van die aanvraag na sitplekke op dié tye, kan dit later heringestel word. Die Gautrein sê in ŉ verklaring die middagspitstyd op noordelike roetes word van Maandag tot Vrydag verleng. Middagspitstyd begin nou om 14:38, pleks van om 15:28. “Treine sal vanaf 14:38 elke tien minute beskikbaar wees, maar die buitespitstydtarief sal geld. “Op die noord-suid-spoorlyn gaan treine wat suid reis (van Hatfieldstasie na Parkstasie) op weeksdae vroeër vertrek.” Vertrektye by die stasies is voortaan as volg: Hatfield: 05:05 Pretoria: 05:12 Centurion: 05:20 Midrand: 05:29 Marlboro: 05:35 Sandton: 05:40 Rosebank: 05:44 Die Gautrein sê hy het ook treine met agt waens vir oggend- en middagspitstye op die noord-suid-spoorlyn ingestel. Die eerste trein vertrek voortaan om 05:19 by die OR Tambo-stasie na Sandton. Dit hou nou ook stil by die Rhodesfield- en Marlborostasie. Gevolglik is vertrektye by laasgenoemde stasies ook vervroeg. By Rhodesfieldstasie vertrek die eerste trein om 05:22 en om 05:29 by Marlborostasie. Gedurende naweke en op openbare vakansiedae gaan treine elke 20 minute tussen die OR Tambo-stasie en die Sandtonstasie vertrek. Daar was vantevore elke halfuur ŉ trein beskikbaar. “Ons bly daartoe verbind om ŉ diens van wêreldgehalte te lewer en sal die diens deurlopend evalueer sodat ons die gerieflikste en gemaklikste diens kan lewer, sonder om veiligheid en sekuriteit in te boet,” het die Gautrein gesê. Gewone spitstydtariewe geld steeds tussen 06:00 en 08:30